《丁端叔茶马会同年同庚》
宋代·袁说友

竹林宾主乐襟期，并榜齐年两见之。
丙午同生虽共老，甲辰笑见独为雌。
秋鸿社燕时难值，桂酒椒浆醉莫辞。
半是天涯老行客，耆英当继洛中诗。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。